**Záznam zo zasadnutia**

**konzultačnej skupiny pre dunajskú stratégiu**

Úrad vlády SR 12.6.2014

Prítomní: podľa prezenčnej listiny

Priebeh rokovania

Rokovanie prebiehalo podľa predloženého programu.

Najnovšie udalosti v implementácii dunajskej stratégie a príprava na Tretie výročné fórum Stratégie EÚ pre dunajský región

EK zverejnila 21.5. 2014 správu o riadení makroregionálnych stratégií a informáciu o správe, ktorú na zasadnutí KSDS prezentoval Ladislav Šimko. Napriek jasnému zneniu nariadení spomenul pretrvávajúcu neochotu niektorých nadnárodných programov jednoznačne prispievať k napĺňaniu cieľov a implementácii makroregionálnych stratégií. Ladislav Šimko podal aj stručnú informáciu o príprave tretieho výročného fóra dunajskej stratégie, ktoré sa uskutoční v dňoch 26.-27. júna 2014.

Aktuálny vývoj v príprave operačných programov nadnárodnej spolupráce

Stručnú informáciu o príprave programov nadnárodnej spolupráce v rámci cieľa Európskej územnej spolupráce podali František Koločány (OP Dunaj) a Magdaléna Hájeková (OP Stredná Európa). Pokiaľ ide o OP Dunaj, po výbere spracovateľov OP, SEA a ex-ante hodnotenia pokračujú práce na príslušných dokumentoch. Očakáva sa, že septembrový termín predloženia návrhu OP EK by mal byť splnený. V prípade OP Stredná Európa prebieha schvaľovanie operačných programov vládami jednotlivých krajín a očakáva sa, že príslušný OP bude EK predložený v priebehu júla 2014.

Informácia o pripravovanom Danube Strategy Point

V rámci prípravy Dunajského nadnárodného programu 2014-2020 je navrhnutý vznik novej štruktúry, tzv. „Danube Strategy Point“ – u, ktorého hlavnými úlohami bude podpora národných kontaktných bodov, PAC, podpora komunikácie, podpora monitorovania a hodnotenia, vypracovávania správ, podpora prepojenia Dunajského nadnárodného programu a Dunajskej stratégie.

Národný deň zainteresovaných subjektov (National Stakeholder Day) pre Dunajský nadnárodný program

V súlade s princípom partnerstva usporadúva každý členský štát Dunajského nadnárodného programu verejnú konzultáciu (National Stakeholder Day). Vzhľadom na úzku previazanosť tohto programu so zameraním dunajskej stratégie sa organizátori rozhodli spojiť toto podujatie so zasadnutím KSDS. Členom KSDS boli distribuované príslušné dokumenty zamerané na priorizovanie jednotlivých oblastí činnosti navrhnutých v rámci Dunajského nadnárodného programu. Stanoviská k danej veci bolo možné zaslať prostredníctvom ÚV SR ako aj priamo cez zriadený webový link. Následne zástupcovia ÚV SR ako členovia Dunajského programovacieho výboru odprezentujú na najbližšom zasadnutí výboru výstupy *National Stakeholde Event*.

Vypracoval: František Koločány, OPP

Schválil: Ladislav Šimko, R OPP

Bratislava 4.3.2014